Návrh

Z á k o n
z …………….2004
o zástupcovi Slovenskej republiky v konaní pred Európskym súdom pre ľudské práva 

Národná rada Slovenskej republiky sa uzniesla na tomto zákone:

§ 1
Účel zákona

Účelom tohto zákona je upraviť postavenie a pôsobnosť zástupcu Slovenskej republiky pred Európskym súdom pre ľudské práva, postavenie a pôsobnosť Kancelárie zástupcu Slovenskej republiky pred Európskym súdom pre ľudské práva a  poskytovanie  súčinnosti orgánmi verejnej moci a  úradnými osobami pre účely konania pred Európskym súdom pre ľudské práva.  

§ 2
Vymedzenie niektorých pojmov

Na účely tohto zákona  je  
a)	výkonom verejnej moci  rozhodovanie a úradný postup orgánov verejnej moci o právach, právom chránených záujmoch a povinnostiach fyzických osôb alebo právnických osôb,
b)        orgánom  verejnej moci 
1. štátny orgán, 
2. orgán územnej samosprávy, verejnoprávna inštitúcia, orgán záujmovej samosprávy, fyzická osoba alebo právnická osoba, ktorým zákon zveril výkon verejnej moci,
c)	úradnou osobou fyzická osoba, ktorá je na základe zákona poverená výkonom niektorých funkcií orgánu verejnej moci.

§ 3
Zástupca

(1) Zástupca Slovenskej republiky pred Európskym súdom pre ľudské práva (ďalej len „zástupca“) je štátom určenou a splnomocnenou osobou na zastupovanie Slovenskej republiky v konaní pred Európskym súdom pre ľudské práva (ďalej len „európsky súd“).
    
(2) Zástupcu splnomocňuje na zastupovanie Slovenskej republiky v konaní pred európskym súdom minister spravodlivosti Slovenskej republiky (ďalej len „minister“) na základe výberového konania . 

(3) Zástupca je zamestnancom v štátnej službe. 

§ 4
Tajomník 

(1) V čase neprítomnosti zástupcu vykonáva jeho práva a povinností tajomník.

(2) Zástupca môže aj v iných prípadoch poveriť tajomníka, aby ho zastupoval v rozsahu jeho práv a povinností.  

(3) Tajomníka vymenúva do funkcie minister na návrh zástupcu, z pracovníkov Kancelárie zástupcu Slovenskej republiky pred Európskym súdom (ďalej len „kancelária zástupcu“). 
§ 5
Práva a povinnosti zástupcu

Zástupca najmä
a)	zastupuje Slovenskú republiku v konaní pred európskym súdom, v rámci ktorého 
1.	robí potrebné úkony v konaní pred európskym súdom ako aj úkony súvisiace s týmto konaním, 
2.	zodpovedá za vypracovanie stanovísk k sťažnostiam podaným proti Slovenskej republike, 
3.	je oprávnený obracať sa na orgány verejnej moci a úradné osoby so žiadosťou o súčinnosť a spoluprácu v rozsahu nevyhnutnom pre obhajobu Slovenskej republiky v konaní pred európskym súdom, 
4.	v odôvodnených prípadoch je oprávnený využívať odbornú pomoc advokátov a ďalších osôb,
5.	zostavuje a vedie delegáciu Slovenskej republiky na ústnom konaní pred európskym súdom,

b)  dojednáva a uzatvára v mene Slovenskej republiky zmier so sťažovateľom v konaní pred európskym súdom,
c) zabezpečuje a zodpovedá za riadny výkon rozhodnutia európskeho súdu,
d) v prípade potreby informuje vládu o záväzkoch Slovenskej republiky, ktoré vyplývajú  z rozhodnutí európskeho súdu alebo výboru ministrov vrátane úhrady finančnej kompenzácie a o ich plnení, 
e) vhodným spôsobom informuje príslušné štátne orgány a odbornú verejnosť o rozhodnutiach európskeho súdu,
f) v prípade potreby podáva výboru ministrov informácie o plnení rozhodnutí európskeho súdu a o vývoji právneho poriadku v oblasti ľudských práv a slobôd v Slovenskej republike,
g) každoročne predkladá vláde Slovenskej republiky správu o činnosti zástupcu a kancelárie zástupcu.

Kancelária zástupcu
§ 6

(1) Na zabezpečenie plnenia úloh zástupcu sa zriaďuje kancelária zástupcu. 

(2) Kancelára zástupcu sa zriaďuje ako samostatná organizačná zložka Ministerstva spravodlivosti Slovenskej republiky (ďalej len „ministerstvo). 

(3) Činnosť kancelárie zástupcu riadi zástupca. Zástupca môže v rozsahu svojej činnosti poveriť odborného pracovníka kancelárie výkonom jednotlivých úkonov. 

(4) Pracovníci kancelárie sú zamestnanci v štátnej službe.

§ 7

Kancelária zástupcu najmä
a)	pripravuje, vedie dokumentáciu a archivuje písomnosti potrebné pre činnosť zástupcu pred európskym súdom,
b)	vedie evidenciu termínovaných úloh v konaní pred európskym súdom a administratívne a technicky zabezpečuje včasné vypracovanie a zasielanie stanovísk a iných písomností na európsky súd a dotknutým orgánom v rámci Slovenskej republiky vrátane ich prekladov do jedného z úradných jazykov európskeho súdu, 
c)	pripravuje podklady a návrhy stanovísk k sťažnostiam proti Slovenskej republike na základe pokynov a požiadaviek zástupcu, 
d)	 plní ďalšie úlohy na základe rozhodnutia zástupcu súvisiace so zastupovaním Slovenskej republiky pred európskym súdom.
 	
§ 8
Zmier

(1) Zástupca dojednáva a uzatvára zmier so sťažovateľom. Pri dojednávaní a uzatváraní zmieru môže využiť sprostredkovateľskú úlohu európskeho súdu.

(2) Zmier sa uzatvára v písomnej forme a z jeho obsahu musí byť zrejmý predmet zmieru, výška alebo forma primeraného zadosťučinenia a lehota na plnenie. 

(3) Súčinnosť sťažovateľa pri uzatváraní zmieru nemožno žiadnym spôsobom vynucovať.

(4) Zástupca informuje o uzavretí zmieru a o jeho obsahu ministra spravodlivosti . 

Súčinnosť
§ 9

1) Orgány verejnej moci a úradné osoby spolupracujú so zástupcom pri plnení jeho úloh; na jeho žiadosť urýchlene vybavujú jeho dožiadania, poskytujú mu bezodplatne úplné presné a objektívne informácie a ďalšiu nevyhnutnú súčinnosť v ním určenej lehote. 

2) Povinnosť úradných osôb podľa odseku 1 trvá aj v prípade, že v dobe konania pred európskym súdom už príslušnú funkciu nevykonávajú.

§ 10

(1)	Poskytovanie informácií a ďalšej nevyhnutnej súčinnosti v zmysle § 9 zahŕňa najmä
a)	zaslanie alebo oznámenie informácií o okolnostiach prípadu, predloženie alebo zaslanie listín a ďalších písomných podkladov ako i spracovanie odborných stanovísk pre zodpovedanie skutkových a právnych otázok súvisiacich s údajným porušením Dohovoru o ochrane ľudských práv a základných slobôd,
b)	zaslanie spisu k prípadu alebo kópie jeho príslušnej časti vrátane súdneho spisu a evidenčných pomôcok vedených súdmi, umožnenie nahliadnuť do spisu a robiť si z neho odpisy a výpisy,
c)	predloženie stanoviska k možnostiam urovnania veci zmierom,
d)	zabezpečenie priamej konzultácie s osobami, ktoré sa prípadom zaoberali alebo zaoberajú v rámci plnenia svojich služobných alebo pracovných úloh. 

(2) Na súde zabezpečuje poskytovanie informácii a ďalšej nevyhnutnej súčinnosti podľa odseku 1 predseda súdu. Pri plnení tejto povinnosti nesmie dôjsť k porušeniu nezávislosti sudcu.  

(3) Zástupca, zamestnanci kancelárie zástupcu a ďalšie osoby podieľajúce sa na zastupovaní Slovenskej republiky pred európskym súdom, osoby poskytujúce zástupcovi informácie a ďalšiu nevyhnutnú súčinnosť ako aj osoby, ktoré sa akýmkoľvek spôsobom spolupodieľajú na podaniach a úkonoch zástupcu v konaní pred európskym súdom sú povinné zachovávať mlčanlivosť o skutočnostiach, o ktorých sa dozvedeli na  základe svojho postavenia alebo pri plnení povinností vyplývajúcich z tohto zákona a ktoré by mohli zhoršiť alebo ohroziť postavenie alebo záujmy Slovenskej republiky v konaní pred európskym súdom. 

(4) Skutočnosti zistené pri výkone funkcie zástupcu sa považujú za informácie podľa osobitného predpisu.   

§ 11

Tento zákon nadobúda účinnosť 1. novembra 2004.